Yajuu

Röviden

Ez a legtitokzatosabb faj, melynek képviselői csak ritkán járnak a kontinens nem általuk uralt részén. A yajuuk Észak-Nyugaton élnek a Hold tó környékén. Annyit lehet tudni róluk, hogy mindenhez mágiát használnak, városaik állítólag elbűvölően néznek ki. Békeszerető fajról van szó, akik nem tisztelnek egy istent se.

Kinézet:

A yajuuk átlagos magasságúak (160-180cm), jellemzően vékonyabb testalkattal rendelkeznek, és vöröses szürke a bőrük színe. Hegyes fülük van, arcuk általában keskeny, szemük pedig vörös színű. Az összes yajuu-nak van szarva is, mely változatos méretben és formákban jelenik meg, a szarvak tövénél pedig apró pikkelyek találhatók. Hajuk ezüstös színű, és a szarvakhoz illő viseletben hordják általában. A yajuuknak nincs nemük, így külön nemi jellegekkel se rendelkeznek, azonban a burokban töltött idő alatt tudják alakítani testüket olyanra, amilyet szeretnének, így előfordulhat, hogy valamelyik yajuu inkább egy elf nőre hasonlít, míg egy másik inkább egy elf férfira, jellemzően elf mintát szoktak választani maguknak.

Társadalom:

A yajuuk 20 évet egy burokban töltenek a Hold-tó mélyén, hogy hogyan kerülnek oda, azt csak két yajuu tudja, ők a Bölcsek, azonban ezt a tudásukat nem osztják meg senkivel, csak azzal az utódjukkal, akit ők választanak. A yajuuk ez alatt a 20 év alatt, és utána is folyamatos telepatikus kapcsolatban állnak az összes yajuuval, ezen a kapcsolaton keresztül tudnak beszélgetni, érzelmeket és képeket átvinni, azonban csak akkor, ha egy másik illetőre koncentrálnak. Alapvetően csak a Bölcsek tudnak mindenkit egyszerre elérni. Ha nem koncentrálnak a yajuuk, akkor is áramlanak érzések ezeken a csatornákon keresztül, ezek inkább az általános hangulatot tükrözik, és nem egy egyén hangulatát. Természetesen beszélni is tudnak, de a beszédet csak akkor szokták használni, ha vagy több társukkal szeretnének egyszerre kommunikálni, vagy egy másik faj tagjával beszélnek. Mivel nem szükséges párokat kialakítani az utódokhoz, ezért kizárólag érzelmi alapon szoktak kialakulni szorosabb kapcsolatok, melyeknek nincsenek szexuális vonatkozásaik. A nevelés is a burok 20 éve alatt nagyrészt lezajlik, utána az elméleti dolgokat, még gyakorlatban elsajátítják a fiatalok, és csak 80 évesen hagyhatják el Hein’Dul biztonságát. A két Bölcset leszámítva mindenki teljesen egyenlő, de a Bölcsek is inkább csak a szervezettséget segítik elő. a yajuuk jellemzően nagyon kíváncsiak, jártasak a mágiában és a harcművészetekben is, viszont a Végtelen Erdőből csak ritkán teszik ki lábukat, akkor is főleg csak információszerzés miatt. A világ ügyeivel nem szoktak foglalkozni, városukban se járt még más faj tagja, csak legendák szólnak róla.

Vallás:

A yajuuk nem hisznek semmilyen istenben, és semmilyen egyéb módon nem vallásosak, persze vannak olyan egyének, akik kivételek lehetnek.

Diplomácia:

A yajuuk nem foglalkoznak politikai ügyekkel, így elmondható, hogy mindenkivel neutrális viszonyuk van, bár az Elf Köztársaság beköltözését a Végtelen Erdőbe nem nézik jó szemmel.